Diari Oficial de la Generalitat Valenciana


Sumari del DOGV 6577, del 01-08-2011 (2011/8294)

Notificació del laude emés per la Junta Arbitral de Transports de València. Expedient número V-489/2010.
--------------------------------------------------------------------------------------------------------

### Dades del document

Número de DOGV
:   6577

Data del DOGV
:   01-08-2011

Secció del DOGV
:   V. ANUNCIS - C) ALTRES ASSUMPTES

Número del document
:   2011/8294


Organisme emissor
:   Conselleria d'Infraestructures, Territori i Medi Ambient

Tipus de document
:   Anunci

Notificació del laude emés per la Junta Arbitral de Transports de València. Expedient número V-489/2010. [2011/8294]  
Ramón Escrig Moreno, president de la Junta Arbitral de Transports de València, manifesta que d'acord amb el que establixen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, fa saber a Aragó Sendra, SL, que s'ha dictat laude en l'expedient esmentat i atés que no ha sigut possible la seua notificació per desconegut, ignorat parador o absència, es fa a través de la present publicació, als efectes legals oportuns. El contingut íntegre del laude és el que es ressenya a continuació:  
  
«Tribunal. President: Ramón Escrig Moreno. Vocals: Anna Caballero Costa i Carlos Virosque Verdú, que excusa la seua assistència. Secretària vocal: Amparo Peris Catalá. Parts: Reclamant: Ginamar, SL, representada per Rafael Gimeno Nácher. Reclamat: Aragó Sendra, SL, que no compareix a l'acte de vista i estava citat a través del Diari Oficial de la Comunitat Valenciana.  
A València, 18 de juliol de 2011 i a les 17.00 hores es constituïx la Junta Arbitral de Transports pels membres esmentats al marge i amb l'assistència de les parts per a resoldre l'expedient V-489/2010, i es realitza la vista oral respecte de la reclamació següent: impagament de ports. Incompareixença del demandat. Citació a través del Diari Oficial de la Comunitat Valenciana.  
Iniciada la vista oral pel president es comprova la identitat de la part compareixent i la qualitat amb què intervé.   
S'informa que davant de la impossibilitat de citació i notificació a la vista a la demandada, després dels reiterats intents realitzats a través del Servici de Correus, s'ha procedit a la seua publicació en el Diari Oficial de la Comunitat Valenciana (per ser l'últim domicili conegut) núm. 6543 de 15 de juny de 2011.  
Concedida la paraula a la reclamant basa la seua reclamació en els següents  
  
Antecedents de fet  
1. Es ratifica en tots els motius de la seua demanda i manifesta que com a conseqüència de les relacions comercials que hi ha entre les parts, la reclamant va realitzar, per compte de la reclamada, tres transports internacionals per a la prova de la qual s'adjunten ordes de càrrega i CMRs. Els transports van transcórrer segons els itineraris següents: des de Llocnou de Sant Jeroni (València) fins a La Garde (França), des de Lèon (França) fins a Pego (Alacant) i des de Brassac (França) fins a Pego (Alacant), respectivament.  
Conclosos estos es van estendre les factures següents: la número 1251/09 de 27 d'octubre de 2009 per un import de 1.044,00 €, la número 1467/09 de 16 de desembre de 2009 per import de 696,00 € i la número 1478/09 de 18 de desembre de 2009 per import de 696,00 €. La suma de les tres factures ascendix a 2.436,00 €.  
  
2. Per al pagament de les factures relacionades es van estendre tres pagarés, els quals no van ser atesos als venciments respectius, i han generat unes despeses bancàries de 85,26 euros.  
3. Realitzades diverses gestions de cobrament sense aconseguir-ho és per això que s'interposa la present demanda, i sol·licita que una vegada que siga reconegut el seu dret es condemne la reclamada al pagament de la quantitat total de 2.521,26 euros.  
S'apliquen els següents fonaments jurídics  
1. La competència territorial de la junta, de la qual no s'al·lega res, la determinen els articles 6 i 7.2 del Reglament de la LOTT (RD 1211/90).   
2. La submissió la determina l'article 38 de la Llei 16/1987, de 30 de juliol, d'Ordenació dels Transports Terrestres, d'acord amb la redacció que li dóna l'article 162 de la Llei 13/1996, de 30 de desembre, de Mesures Fiscals, Administratives i d'Orde Social, que modifica la Llei 16/1987, de 30 de juliol, d'Ordenació dels Transports Terrestres: «es presumirà que hi ha el referit acord de sotmetiment a l'arbitratge de les juntes sempre que la quantia de la controvèrsia no excedisca de 6.000,00 euros i cap de les parts que intervenen en el contracte haguera manifestat expressament a l'altra la seua voluntat en contra abans del moment en què s'inicie o s'hauria d'haver iniciat la realització del servici o activitat contractat». No consta en l'expedient que s'haja fet cap manifestació en el sentit preceptuat.   
  
3. Atés que es tractar de transport internacional la normativa aplicable és el Conveni de 19 de maig de 1956 al qual es va adherir Espanya per Instrument del 12 de setembre de 1973 (Ministeri d'Afers Estrangers, BOE de 7 de maig de 1974 núm. 109). Contracte de Transport Internacional de Mercaderies per Carretera (CMR), modificat pel Protocol de 5 de setembre de 1978 a què es va adherir Espanya per Instrument de 23 de setembre de 1982 (Direcció de l'Estat) publicat en el BOE de 18 de desembre de 1982 número 203, que establix per a qüestions de competència el que regula l'article 31.1.a. No obstant això i atés que el CMR no constituïx una regulació completa i sistemàtica dels transports de mercaderies per carretera, les seues llacunes han de completar-se acudint a les normes materials internes dels estats, per la qual cosa supletòriament seran aplicables el Codi de Comerç, LOTT i el seu Reglament i la resta de normes d'aplicació general.  
4. És determinant la circumstància que ambdós parts litigants són empreses nacionals i amb residència mercantil a Espanya, i han perfeccionat, per tant, el contracte de transports sota la legislació nacional que invoquem. No hi ha motiu fonamentat en dret que mantinga que l'actuació de les juntes arbitrals de transports s'hagen de circumscriure només a les controvèrsies nascudes com a conseqüència del transport de caràcter intern. En este sentit cal considerar d'aplicació el que establix l'article 33 del CMR que diu: «El contracte de transport pot contindre una clàusula que atribuïsca competència a un tribunal arbitral, a condició que esta clàusula preveja que el tribunal arbitral esmentat aplicarà el present conveni».   
Abundant en esta línia, l'article 31 del CMR fa una remissió a la jurisdicció dels estats per a la resolució dels litigis a què puga donar lloc el transport regulat en este, la qual cosa en este cas fa plenament aplicable el sotmetiment a la Junta Arbitral de Transports de València que expressament es consigna en les respectives ordes de càrrega.  
  
Considerant que per tot el que s'ha exposat pot ser determinada la competència territorial i la submissió a l'arbitratge amb les disposicions legislatives que indica l'ordenament espanyol, per la qual cosa en tot cas esta Junta Arbitral de València es declara competent per a resoldre esta controvèrsia.  
5. Atesa l'absència del vocal representant de les empreses carregadores, que va excusar la seua assistència, el present laude es dicta de conformitat amb la previsió que conté l'apartat 7 de l'article 9 del ja mencionat Reial Decret 1211/1990, de 28 de setembre, que va aprovar el reglament de desplegament de la Llei d'Ordenació dels Transports Terrestres, que literalment disposa que «la inassistència de qualsevol dels membres de la junta, a excepció del president, no impedirà que es dicte el laude».  
6. De les manifestacions realitzades en la vista es deduïx que, efectivament, els ports que són reclamats en esta demanda i la factura dels quals hi consta adjunta van ser realitzats, la qual cosa determina el dret al seu cobrament per part de la reclamant.  
Per tot això, valorades les declaracions manifestades en la vista i la resta de documents que consten en l'expedient, després de les oportunes consideracions, la junta, per unanimitat dels seus membres, dicta el laude següent:  
  
Estimar la demanda interposada per Ginamar, SL, representada per Rafael Gimeno Nácher contra Aragó Sendra, SL, ja que dels fets relatats, documents probatoris i declaracions efectuades s'establix que atés que s'han realitzat els transports reclamats dins de les condicions contractuals convingudes s'ha de pagar el seu import.   
Per tot això Aragó Sendra, SL, haurà de pagar a Ginamar, SL, la quantitat de dos mil cinc-cents vint-i-un euros amb vint-i-sis cèntims (2.521,26 €).  
Transcorreguts 20 dies des de la notificació d'este laude a les parts, es podrà instar la seua execució forçosa davant del Jutjat de Primera Instància de València d'acord amb el que establixen els articles 44 i 45 de la Llei 60/2003, de 23 de desembre, d'Arbitratge i 548 de la Llei 1/2000, de 7 de gener, d'Enjudiciament Civil.  
Contra este laude es pot interposar l'acció d'anul·lació davant del Tribunal Superior de Justícia de València en el termini dels dos mesos següents de la notificació, d'acord amb el que establixen els articles 40 a 43, ambdós inclosos, de la Llei d'Arbitratge.  
Amb independència de l'anterior, dins dels 10 dies següents de la notificació del laude es podrà sol·licitar a esta Junta Arbitral la seua correcció, aclariment, complement o rectificació, d'acord amb l'article 39 de l'esmentada Llei d'Arbitratge.»  
Els terminis de recursos continguts en el laude transcrit seran computables a partir de l'endemà de la publicació del present edicte en el Diari Oficial de la Comunitat Valenciana.  
  
València, 19 de juliol de 2011.- El president de la Junta Arbitral de Transports de València: Ramón Escrig Moreno.